Uznesenie Európskeho parlamentu o ekologickejších spôsoboch rybolovu (2004/2199(INI))



Úradný vestník 291 E , 30/11/2006 S. 0319 - 0320



P6_TA(2006)0091 Ekologickejšie spôsoby rybolovu Uznesenie Európskeho parlamentu o ekologickejších spôsoboch rybolovu (2004/2199(INI)) Európsky parlament, - so zreteľom na reformu spoločnej politiky rybného hospodárstva, - so zreteľom na oznámenie Komisie pre Radu a Európsky parlament o podpore ekologickejších spôsobov rybolovu: úloha technických opatrení pri ochrane zdrojov rybného hospodárstva (KOM(2004)0438), - so zreteľom na článok 45 rokovacieho poriadku, - so zreteľom na správu Výboru pre rybné hospodárstvo (A6-0019/2006), A. keďže je dôležité podporovať spôsoby rybolovu, ktoré rešpektujú životné prostredie, B. keďže udržateľnosť zdrojov rybného hospodárstva je základným predpokladom na zabezpečenie rybolovu a dlhodobej životaschopnosti odvetvia rybného hospodárstva, C. keďže rybári a ich reprezentatívne združenia by sa mali podieľať na určovaní opatrení na ochranu morského prostredia a obnovu vyčerpaných stavov, D. keďže by sa mali zaviesť vhodné sociálno-ekonomické opatrenia na kompenzáciu rybárov za straty, ktoré spôsobilo obmedzenie práce spojené s plánmi na obnovu vyčerpaných stavov, 1. víta oznámenie Komisie o podpore ekologickejších spôsobov rybolovu; 2. pripomína Komisii, že by mala zaujať širší prístup k opatreniam na ochranu morského prostredia a obnovu vyčerpaných stavov, najmä tak, že na doplnenie súčasných metód riadenia vezme do úvahy a analyzuje ďalšie faktory, ktoré majú významný vplyv na morské prostredie a stav zdrojov, ako sú napríklad znečistenie pobrežia a znečistenie mora, priemyselná a poľnohospodárska odpadová voda, bagrovanie morského dna a námorná doprava; 3. zdôrazňuje, že všetky technické opatrenia na ochranu morského prostredia a obnovu vyčerpaných stavov rýb by sa mali zakladať na vedeckom rybnom výskume; 4. je presvedčený, že ide o dôležitý krok pri dosahovaní ekologicky udržateľného riadenia rybného hospodárstva s cieľom znížiť vplyv rybolovu na morské prostredie, pričom uznáva, že určitý vplyv rybolovu v rozumných medziach je nevyhnutný; pripomína tiež, že znečisťovanie ako i nadmerný rybolov a trvalo neudržateľné spôsoby rybolovu majú veľký vplyv na rybné hospodárstvo, dôkazom čoho je napríklad vedecky preukázaná skutočnosť, že niektoré znečisťujúce látky spôsobujú značné poškodenia na rôznych stupňoch potravinového reťazca s vážnymi dôsledkami pre komerčné živočíšne druhy, ktoré by bolo treba chrániť; 5. zastáva názor, že aj keď sú ekologické otázky veľmi dôležité, politika riadenia rybného hospodárstva sa v budúcnosti nemôže využívať na ďalšie znevýhodňovanie hospodársky a sociálne významných činností v oblasti rybolovu; 6. zdôrazňuje, že je nevyhnutné dosiahnuť rovnováhu medzi sociálno-ekonomickými potrebami a udržateľnosťou životného prostredia, pričom zdôrazňuje potrebu spustenia mechanizmu na dotovanie alebo odškodnenie rybárov, ktorí sú negatívne ovplyvnení ekologickými spôsobmi rybolovu, najmä v menej rozvinutých oblastiach; 7. vyzýva na prijatie technických metód na zlepšenie selektivity a na základe toho možnosti výlovu rýb správnej veľkosti, aby sa udržala vysoká produktivita; 8. zdôrazňuje, že iba vytvorením podmienok na trenie a rast rýb na určitú minimálne potrebnú dobu sa zabezpečí ich dostatočná reprodukcia; 9. zdôrazňuje potrebu obmedziť každý vážny negatívny vplyv rybolovu na morskú biologickú rozmanitosť vytvorením morských rezervácií, uzatvorením niektorých oblastí v určitom čase a ďalšími vhodnými a vyváženými riadiacimi opatreniami, ktoré sa budú prísne uplatňovať aspoň dovtedy, kým morské biotopy nedosiahnu bezpečnú biologickú úroveň; 10. vyjadruje osobitné znepokojenie nad problémom tzv. "rybolovu duchov" (lovenie do stratených alebo opustených sietí a nástrah) a naliehavo žiada Komisiu, aby prijala všetky primerané krátkodobé i dlhodobé opatrenia na boj proti tomuto problému, vrátane dôkladného sledovania účinnosti všetkých opatrení prijatých na úrovni EÚ; 11. zdôrazňuje potrebu znížiť vypúšťanie už ulovených rýb – ktoré má nepriaznivé biologické dôsledky a tiež negatívny ekonomický vplyv – prijatím vhodných technických opatrení založených na spoľahlivom vedeckom výskume, napr. uzatvorenie rybolovných sezón, zákaz rybolovu v určitých oblastiach a stanovenie veľkosti ôk sietí, pričom sa zohľadnia špecifické vlastnosti každej morskej oblasti, v ktorej sa technické ochranné opatrenia uplatňujú; 12. vyzýva Komisiu, aby bezodkladne predložila návrhy pilotných projektov zameraných na obmedzenie vypúšťania ulovených rýb; 13. navrhuje najmä, aby sa zvážila možnosť spojiť zákaz vypúšťania rýb s vhodnými stimulmi pre dotknutých rybárov; 14. naliehavo žiada Komisiu, aby aktívne podporovala schválenie medzinárodného akčného plánu FAO o znížení vedľajších úlovkov; 15. žiada Komisiu, aby kládla dôraz na rozvoj ekologických spôsobov rybolovu ako na súčasť súhrnných opatrení v riadení; 16. vyzýva Komisiu, aby sa vyhýbala rozporným cieľom a nadbytočným nariadeniam a aby využila túto možnosť na zjednodušenie celkového regulačného systému; 17. vyzýva Komisiu, aby zvážila uplatňovanie technických opatrení ekologických spôsobov rybolovu ako doplnenie k existujúcim obmedzeniam týkajúcim sa plánov na obnovu stavov; 18. je presvedčený, že v tejto súvislosti je nevyhnutné vyvinúť a využívať satelitnú technológiu na odhaľovanie rybárskych plavidiel, ktoré nemajú povolenie v uzavretých a chránených morských oblastiach, aby sa zabezpečila účinná ochrana rýb, ich prirodzeného životného prostredia a inej biologickej rozmanitosti; 19. zdôrazňuje potrebu podporovať akcie v rámci reformy spoločnej politiky rybného hospodárstva na presadzovanie cieľov stanovených v oznámení Komisie, najmä: a) prijatie decentralizovaného prístupu, ktorý zohľadňuje špecifickosť určitých druhov rýb; b) v spolupráci s regionálnymi poradnými radami, vytvorenie rozhodovacieho postupu na uplatňovanie technických opatrení, v rámci ktorých možno rozvíjať, realizovať a monitorovať špecifické požiadavky a opatrenia vhodné pre danú oblasť; c) zvýšenie technickej a finančnej podpory poskytnutím štátnej pomoci regionálnym poradným radám, aby mohli náležite prispieť k splneniu tohoto cieľa; d) rozvoj vedecko-technického výskumu na úrovni Spoločenstva; e) začlenenie ekologických pravidiel rybolovu do dlhodobého riadenia rybolovu; 20. upozorňuje na dôležitosť oznámenia Komisie, ktoré by malo zohrávať významnejšiu úlohu v riadení morského hospodárstva, v záujme budovania dlhodobej priaznivej budúcnosti rovnako pre tých, ktorých živobytie závisí od rybolovu, ako aj pre morské prostredie; 21. poveruje svojho predsedu, aby toto uznesenie postúpil Rade a Komisii. --------------------------------------------------